JMART ทุบสถิติใหม่! กวาดกำไร Q2 ทะลุ 160 ลบ. แถมปันผล 0.45 บ./หุ้น
JMART ทุบสถิติใหม่! กวาดกำไร Q2 ทะลุ 160 ลบ. แถมปันผล 0.45 บ./หุ้น
14 ส.ค. 2563

นายอดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท จำกัด (มหาชน) หรือ JMART เปิดเผยว่า การดำเนินธุรกิจภายใต้สถานการณ์โควิด-19 ในช่วงไตรมาส 2/2563 ที่ผ่านมา บริษัทในฐานะที่เป็นโฮลดิ้งคอมพานี ซึ่งลงทุนในธุรกิจค้าปลีกและการเงิน ได้ร่วมมือกันบริหารจัดการภายในอย่างดีที่สุด และการ Synergy ภายในกลุ่ม เพื่อสร้างความเข้มแข็ง และความได้เปรียบในการเติบโตในช่วงเวลานี้ ได้สำเร็จลุล่วงอย่างน่าประทับใจ
โดยผลประกอบการไตรมาส 2/2563 บริษัทฯ มีกำไรสุทธิทำสถิติกำไรไตรมาสสูงที่สุดของบริษัทอย่างต่อเนื่องอยู่ที่ 161 ล้านบาท เพิ่มขึ้น 24 ล้านบาท หรือเติบโตร้อยละ 17 จากช่วงเดียวกันของปีก่อน และอัตรากำไรขั้นต้นเท่ากับร้อยละ 36 กำไรสุทธิเท่ากับร้อยละ 6.6 ขณะที่รายได้รวมอยู่ที่ 2,326 ล้านบาท ลดลง 330 ล้านบาท จากช่วงเดียวกันของปีก่อน ซึ่งเป็นผลจากสถานการณ์โควิด-19 แต่ยังคงรักษากำไรไว้ได้ เนื่องจาก กลุ่มบริษัทฯ ในแต่ละสายธุรกิจหลัก มีผลประกอบการเป็นกำไรในทุกบริษัท โดดเด่นในธุรกิจด้านการเงินที่มีความสามารถในการทำกำไรสูง
นำโดยธุรกิจบริหารหนี้ของ JMT ที่ยังคงผลประกอบการทำ All Time High ได้ตามเป้าหมาย รวมถึง J Fintech และ SINGER ที่ขยายพอร์ตสินเชื่อได้เพิ่มขึ้น รวมถึง โปรเจ็กต์ใหม่ๆ ในธุรกิจพัฒนาอสังหาริมทรัพย์ของ JAS ASSET ที่จะรุกหนักในช่วงครึ่งปีหลังนี้ และ JAYMART MOBILE แม้ได้รับผลกระทบจากมาตรการล็อกดาวน์ มีการปิดห้างสรรพสินค้าและต้องปิดสาขาตามมาตรการภาครัฐ แต่ก็สามารถบริหารจัดการต้นทุนและค่าใช้จ่ายได้ทันที
ทั้งนี้ บริษัทฯ มองแนวโน้มครึ่งปีหลังภาพรวมกลุ่มเจมาร์ทยังขยายตัวต่อ และคาดว่าจะเติบโตกว่าครึ่งปีแรกได้  โดยธุรกิจบริหารหนี้ของ JMT ยังเป็นโอกาสในการซื้อหนี้เพิ่มได้อีกมาก จากภาพรวม NPL ที่ล้นตลาดมากขึ้น ขณะที่ J Fintech ได้ประกาศร่วมลงทุนกับ KB Kookmin Card Co., Ltd บริษัทผู้ให้บริการบัตรเครดิตการ์ด และสินเชื่อส่วนบุคคลรายใหญ่ของเกาหลีใต้ในช่วงที่ผ่านมา คาดจะเริ่มเห็นความชัดเจน และสนับสนุนผลการดำเนินงานของกลุ่มธุรกิจในช่วงไตรมาส 3/2563
ส่วน SINGER ปีนี้เราก็มองผลงานจะสามารถบันทึกสถิติใหม่ๆ ได้ จากการมุ่งเน้นปล่อยสินเชื่อรถทำเงินได้ตามเป้า เข้ามาเสริมทัพกำไรในปีนี้ให้เจมาร์ทโดดเด่นและแรงทุบทุกสถิติที่เคยทำมาได้
ทั้งนี้ เพื่อตอบแทนผู้ถือหุ้น ที่ประชุมคณะกรรมการบริษัทฯ มีมติอนุมัติการจ่ายปันผลเป็นเงินสดจากผลประกอบการในงวดครึ่งปีแรก ในอัตราการจ่ายปันผล 0.45 บาทต่อหุ้น กำหนดวันที่ไม่ได้รับสิทธิปันผล (XD) 26 สิงหาคม 2563 วันกำหนดรายชื่อผู้มีสิทธิได้รับปันผล (Record date) 27 สิงหาคม 2563 วันที่จ่ายปันผล 11 กันยายน 2563